ירמיהו פרק לו

מבוא

פרק זה עוסק **בימי יהויקים** - בשנה הרביעית למלכותו. בפרק זה מצטווה ירמיהו לכתוב על מגילת ספר את כל נבואות הפורענות שלו מראשית דרכו, ולהקריא את הנבואות הללו בפני העם כדי שיחזרו בתשובה. ברוך בן נריה הסופר, כותב את הנבואות מפי ירמיהו. הנבואות נקראות בפני העם, בפני שרי המלך ולבסוף גם בפני המלך יהויקים. בתגובה **המלך קורע את המגילה ושורף אותה**. ירמיהו מצטווה לכתוב את המגילה שנית, ומנבא פורענות קשה למלך יהויקים.

שאלות מכוונות למידה

א. מדוע ירמיהו מצווה לכתוב מגילה דווקא עכשיו?

ב. מה היו התגובות השונות לקריאת המגילה?

ג. מה היו תוצאות שריפת המגילה?

|  |
| --- |
| כתיבת המגילה  |

הרקע ההיסטורי

הנבואה של פרק לו פותחת בציון התאריך שבו היא נאמרה:

ירמיהו פרק לו

(א) וַיְהִי **בַּשָּׁנָה הָרְבִיעִת לִיהוֹיָקִים** בֶּן יֹאשִׁיָּהוּ מֶלֶךְ יְהוּדָה הָיָה הַדָּבָר הַזֶּה אֶל יִרְמְיָהוּ מֵאֵת ה' לֵאמֹר:

(ב) קַח לְךָ מְגִלַּת סֵפֶר וְכָתַבְתָּ אֵלֶיהָ אֵת כָּל הַדְּבָרִים אֲשֶׁר דִּבַּרְתִּי אֵלֶיךָ...

השנה הרביעית ליהויקים מוכרת לנו משני פרקים נוספים בספר ירמיה:

|  |  |
| --- | --- |
| **ירמיהו כה, א-ט**הַדָּבָר אֲשֶׁר הָיָה עַל יִרְמְיָהוּ עַל כָּל עַם יְהוּדָה **בַּשָּׁנָה הָרְבִעִית לִיהוֹיָקִים** בֶּן יֹאשִׁיָּהוּ מֶלֶךְ יְהוּדָה הִיא הַשָּׁנָה הָרִאשֹׁנִית לִנְבוּכַדְרֶאצַּר... הִנְנִי שֹׁלֵחַ וְלָקַחְתִּי אֶת כָּל מִשְׁפְּחוֹת צָפוֹן נְאֻם ה' וְאֶל נְבוּכַדְרֶאצַּר מֶלֶךְ בָּבֶל עַבְדִּי וַהֲבִאֹתִים עַל הָאָרֶץ הַזֹּאת וְעַל יֹשְׁבֶיהָ וְעַל כָּל הַגּוֹיִם הָאֵלֶּה סָבִיב וְהַחֲרַמְתִּים וְשַׂמְתִּים לְשַׁמָּה וְלִשְׁרֵקָה וּלְחָרְבוֹת עוֹלָם...  | **ירמיהו פרק מו, א-ב**אֲשֶׁר הָיָה דְבַר ה' אֶל יִרְמְיָהוּ הַנָּבִיא עַל הַגּוֹיִם: לְמִצְרַיִם עַל חֵיל פַּרְעֹה נְכוֹ מֶלֶךְ מִצְרַיִם אֲשֶׁר הָיָה עַל נְהַר פְּרָת בְּכַרְכְּמִשׁ אֲשֶׁר הִכָּה נְבוּכַדְרֶאצַּר מֶלֶךְ בָּבֶל **בִּשְׁנַת הָרְבִיעִית לִיהוֹיָקִים** בֶּן יֹאשִׁיָּהוּ מֶלֶךְ יְהוּדָה: |

מפסוקים אלו אנו למדים כי **בשנה הרביעית למלך יהויקים**, התקיים ב-605 לפנה"ס **"קרב כרכמיש"** (עיר על שפת נהר פרת, באיזור סוריה של ימינו). בקרב הזה בבל מנצחת את מצרים ומתחילה להפוך לאימפריה השלטת בכל האזור. נבוכדנאצר, שהיה מפקד הצבא בקרב זה, מתמנה למלך לאחר שאביו מת בזמן המלחמה הזו. מכאן שזו גם **השנה הראשונה להיות מלך בבל**. הניצחון בקרב כרכמיש השפיע רבות על ממלכת יהודה וחייב אותה בשנים הבאות להכריע האם להיכנע למלך בבל או למרוד בו. נבוכדראצר לא הגיע מיד ליהודה, כי הוא היה עסוק בכינון המלוכה. יהויקים ושריו לא העריכו נכונה את השינויים המתחוללים במזרח התיכון, ונקטו מדיניות חוץ בעלת סיכונים גבוהים שהוליכה לכישלון, בניסיון למרוד בבל. לעומתם גילה ירמיהו הבנה נכונה ומפוכחת יותר של טיב ההתרחשויות והערכה היסטורית מעמיקה על ההתפתחויות המדיניות הצפויות. זמן קצר לאחר קרב כרכמיש, **בשנה הרביעית ליהויקים**, השמיע הנביא את דעתו שנבוכדראצר עתיד להטיל את שלטונו על ארץ יהודה ורחבי קדמת אסיה, את המוצא היחיד להצלת האומה הוא ראה **בכניעה מרצון לבבל, ובחזרה בתשובה.**

כתיבת המגילה

ירמיהו פרק לו

(א) וַיְהִי בַּשָּׁנָה הָרְבִיעִת לִיהוֹיָקִים בֶּן יֹאשִׁיָּהוּ מֶלֶךְ יְהוּדָה הָיָה הַדָּבָר הַזֶּה אֶל יִרְמְיָהוּ מֵאֵת ה' לֵאמֹר:

(ב) קַח לְךָ מְגִלַּת סֵפֶר וְכָתַבְתָּ אֵלֶיהָ אֵת כָּל הַדְּבָרִים אֲשֶׁר דִּבַּרְתִּי אֵלֶיךָ עַל יִשְׂרָאֵל וְעַל יְהוּדָה וְעַל כָּל הַגּוֹיִם

 מִיּוֹם דִּבַּרְתִּי אֵלֶיךָ מִימֵי יֹאשִׁיָּהוּ וְעַד הַיּוֹם הַזֶּה:

(ג) אוּלַי יִשְׁמְעוּ בֵּית יְהוּדָה אֵת כָּל הָרָעָה אֲשֶׁר אָנֹכִי חֹשֵׁב לַעֲשׂוֹת לָהֶם

 לְמַעַן יָשׁוּבוּ אִישׁ מִדַּרְכּוֹ הָרָעָה וְסָלַחְתִּי לַעֲוֹנָם וּלְחַטָּאתָם: ס

(ד) וַיִּקְרָא יִרְמְיָהוּ אֶת בָּרוּךְ בֶּן נֵרִיָּה וַיִּכְתֹּב בָּרוּךְ מִפִּי יִרְמְיָהוּ אֵת כָּל דִּבְרֵי ה' אֲשֶׁר דִּבֶּר אֵלָיו עַל מְגִלַּת סֵפֶר:

(ה) וַיְצַוֶּה יִרְמְיָהוּ אֶת בָּרוּךְ לֵאמֹר אֲנִי עָצוּר לֹא אוּכַל לָבוֹא בֵּית ה':

(ו) וּבָאתָ אַתָּה וְקָרָאתָ בַמְּגִלָּה אֲשֶׁר כָּתַבְתָּ מִפִּי אֶת דִּבְרֵי ה' **בְּאָזְנֵי הָעָם בֵּית ה' בְּיוֹם צוֹם**

 וְגַם בְּאָזְנֵי כָל יְהוּדָה הַבָּאִים מֵעָרֵיהֶם תִּקְרָאֵם:

(ז) אוּלַי תִּפֹּל תְּחִנָּתָם לִפְנֵי ה' וְיָשֻׁבוּ אִישׁ מִדַּרְכּוֹ הָרָעָה כִּי גָדוֹל הָאַף וְהַחֵמָה אֲשֶׁר דִּבֶּר ה' אֶל הָעָם הַזֶּה:

(ח) וַיַּעַשׂ בָּרוּךְ בֶּן נֵרִיָּה כְּכֹל אֲשֶׁר צִוָּהוּ יִרְמְיָהוּ הַנָּבִיא לִקְרֹא בַסֵּפֶר דִּבְרֵי ה' בֵּית ה': ס

1. קרא את פסוקים א-ח, וענה:

א. מה הדברים שנצטווה ירמיהו לכתוב, במגילת ספר? על פני כמה שניים משתרעים הדברים הללו?

ב. לאחר כתיבת הדברים, ירמיהו נדרש להקריא את הדברים **באוזני העם, בבית המקדש, ביום צום**; לשם מה?

ג. מדוע ירמיהו לא הקריא בעצמו את המגילה אלא ציווה את ברוך בן נריה לעשות זאת?

1. זוהי הפעם היחידה בכל התנ"ך שנזכרת במפורש כתיבה כוללת של כל דברי הנביא, מראשית הופעתו כנביא ועד יום כתיבת המגילה. מה יכולות להיות הסיבות לכך שדווקא עתה מבקש הקב"ה מירמיהו להעלות את דבריו על הכתב? כתוב לפחות שתי סיבות.

בהמשך הפרק אנו שומעים כיצד התנהל תהליך כתיבת המגילה:

ירמיהו פרק לו

(יז) וְאֶת בָּרוּךְ שָׁאֲלוּ לֵאמֹר הַגֶּד נָא לָנוּ אֵיךְ כָּתַבְתָּ אֶת כָּל הַדְּבָרִים הָאֵלֶּה מִפִּיו:

(יח) וַיֹּאמֶר לָהֶם בָּרוּךְ **מִפִּיו יִקְרָא אֵלַי** אֵת כָּל הַדְּבָרִים הָאֵלֶּה **וַאֲנִי כֹּתֵב עַל הַסֵּפֶר בַּדְּיוֹ**:

שד"ל

כותב על הספר בדיו - לא הייתי שומר הדברים בלבי לכתבם אחר כך. אלא מיד הייתי כותבם מפיו על הספר בדיו, כלומר תכף לקריאתו היתה כתובתי יוצאה לפועל, ולא היה אפשר לי להחליף דבר.

1. עיין בפסוקי יז-יח ובדברי שד"ל, וענה:

א. מה הייתה התשובה של ברוך בן נריה לשאלת השרים: "אֵיךְ כָּתַבְתָּ אֶת כָּל הַדְּבָרִים הָאֵלֶּה מִפִּיו"?

ב. מדוע היה חשוב לשרים לדעת כיצד בדיוק נכתבה המגילה? ומה המשמעות של התשובה שהם קיבלו?

|  |
| --- |
| קריאת המגילה  |

ירמיהו פרק לו

(ט) וַיְהִי **בַשָּׁנָה הַחֲמִשִׁית לִיהוֹיָקִים** בֶּן יֹאשִׁיָּהוּ מֶלֶךְ יְהוּדָה בַּחֹדֶשׁ הַתְּשִׁעִי

 **קָרְאוּ צוֹם** לִפְנֵי ה' כָּל הָעָם בִּירוּשָׁלִָם וְכָל הָעָם הַבָּאִים מֵעָרֵי יְהוּדָה בִּירוּשָׁלִָם:

(י) וַיִּקְרָא בָרוּךְ בַּסֵּפֶר אֶת דִּבְרֵי יִרְמְיָהוּ בֵּית ה'..."

רש"י, ירמיהו פרק לו

קראו צום - גזרו תענית; שהיו יראים מפני נבוכדנאצר.

"בשנה הראשונה לנבוכדנאצר בחודש סיוון גייס את צבאו ופנה לארץ חתי. הוא עבר ללא התנגדות בארץ חתי עד חודש כסלו. כל מלכי ארץ חתי באו לפניו, והוא קיבל את המס הכבד שהעלו לו. הוא פנה לעיר אשקלון ותפס אותה בחודש כסלו. הוא תפס את מלכה ובזז אותה ונשא את שללה ממנה... הוא הפך את העיר לתל".

(מסעותיו של נבוכדנאצר, מתוך הכרוניקה שהתפרסמה בידי האשורולוג הבריטי וייזמן 1956)

1. עיין במקורות לעיל, וענה בעזרתם על השאלה הבאה:

בתחילת הפרק נאמר שה' ציווה את ירמיהו לכתוב את נבואותיו "**בַּשָּׁנָה הָרְבִיעִת** לִיהוֹיָקִים" (א'), אך קריאת המגילה בפני העם הייתה רק כשנה לאחר מכן: "**בַשָּׁנָה הַחֲמִשִׁית** לִיהוֹיָקִים... בַּחֹדֶשׁ הַתְּשִׁעִי" (ט'). מדוע חלף זמן כה רב בין הציווי לביצוע? (פרט שני גורמים).

1. בפרק לו מסופר שתוכנה של המגילה נקראה ארבע פעמים. עיין בפסוקים י-כו, והשלם בטבלה שלפניך, היכן בכל פעם נקראה המגילה? מי קרא אותה? מי היו השומעים? ומה הייתה התגובה של השומעים?

|  |  |  |  |  |
| --- | --- | --- | --- | --- |
| **הפסוקים** | **המיקום** | **הקורא** | **השומעים** | **תגובת השומעים** |
| (י) וַיִּקְרָא בָרוּךְ בַּסֵּפֶר אֶת דִּבְרֵי יִרְמְיָהוּ בֵּית ה' בְּלִשְׁכַּת גְּמַרְיָהוּ בֶן שָׁפָן הַסֹּפֵר בֶּחָצֵר הָעֶלְיוֹן פֶּתַח שַׁעַר בֵּית ה' הֶחָדָשׁ בְּאָזְנֵי כָּל הָעָם:(יא) וַיִּשְׁמַע מִכָיְהוּ בֶן גְּמַרְיָהוּ בֶן שָׁפָן אֶת כָּל דִּבְרֵי ה' מֵעַל הַסֵּפֶר: | בית המקדש | ברוךבן נריה | כל העם +מכיהו בן גמריהו בן שפן | מכיהו מדווח לשרים מה ששמע (כנראה שהוא זועזע מהדברים ששמע) |
|  (יב) וַיֵּרֶד בֵּית הַמֶּלֶךְ עַל לִשְׁכַּת הַסֹּפֵר וְהִנֵּה שָׁם כָּל הַשָּׂרִים יוֹשְׁבִים אֱלִישָׁמָע הַסֹּפֵר וּדְלָיָהוּ בֶן שְׁמַעְיָהוּ וְאֶלְנָתָן בֶּן עַכְבּוֹר וּגְמַרְיָהוּ בֶן שָׁפָן וְצִדְקִיָּהוּ בֶן חֲנַנְיָהוּ וְכָל הַשָּׂרִים:(יג) וַיַּגֵּד לָהֶם מִכָיְהוּ אֵת כָּל הַדְּבָרִים אֲשֶׁר שָׁמֵעַ בִּקְרֹא בָרוּךְ בַּסֵּפֶר בְּאָזְנֵי הָעָם:(יד) וַיִּשְׁלְחוּ כָל הַשָּׂרִים אֶל בָּרוּךְ אֶת יְהוּדִי בֶּן נְתַנְיָהוּ בֶּן שֶׁלֶמְיָהוּ בֶן כּוּשִׁי לֵאמֹר הַמְּגִלָּה אֲשֶׁר קָרָאתָ בָּהּ בְּאָזְנֵי הָעָם קָחֶנָּה בְיָדְךָ וָלֵךְ וַיִּקַּח בָּרוּךְ בֶּן נֵרִיָּהוּ אֶת הַמְּגִלָּה בְּיָדוֹ וַיָּבֹא אֲלֵיהֶם:(טו) וַיֹּאמְרוּ אֵלָיו שֵׁב נָא וּקְרָאֶנָּה בְּאָזְנֵינוּ |  |  |  |  |
|  וַיִּקְרָא בָרוּךְ בְּאָזְנֵיהֶם:(טז) וַיְהִי כְּשָׁמְעָם אֶת כָּל הַדְּבָרִים פָּחֲדוּ אִישׁ אֶל רֵעֵהוּ וַיֹּאמְרוּ אֶל בָּרוּךְ הַגֵּיד נַגִּיד לַמֶּלֶךְ אֵת כָּל הַדְּבָרִים הָאֵלֶּה:(יז) וְאֶת בָּרוּךְ שָׁאֲלוּ לֵאמֹר הַגֶּד נָא לָנוּ אֵיךְ כָּתַבְתָּ אֶת כָּל הַדְּבָרִים הָאֵלֶּה מִפִּיו:(יח) וַיֹּאמֶר לָהֶם בָּרוּךְ מִפִּיו יִקְרָא אֵלַי אֵת כָּל הַדְּבָרִים הָאֵלֶּה וַאֲנִי כֹּתֵב עַל הַסֵּפֶר בַּדְּיוֹ: פ(יט) וַיֹּאמְרוּ הַשָּׂרִים אֶל בָּרוּךְ לֵךְ הִסָּתֵר אַתָּה וְיִרְמְיָהוּ וְאִישׁ אַל יֵדַע אֵיפֹה אַתֶּם:(כ) וַיָּבֹאוּ אֶל הַמֶּלֶךְ חָצֵרָה וְאֶת הַמְּגִלָּה הִפְקִדוּ בְּלִשְׁכַּת אֱלִישָׁמָע הַסֹּפֵר וַיַּגִּידוּ בְּאָזְנֵי הַמֶּלֶךְ אֵת כָּל הַדְּבָרִים: |  |  |  |  |
| (כא) וַיִּשְׁלַח הַמֶּלֶךְ אֶת יְהוּדִי לָקַחַת אֶת הַמְּגִלָּה וַיִּקָּחֶהָ מִלִּשְׁכַּת אֱלִישָׁמָע הַסֹּפֵר וַיִּקְרָאֶהָ יְהוּדִי בְּאָזְנֵי הַמֶּלֶךְ וּבְאָזְנֵי כָּל הַשָּׂרִים הָעֹמְדִים מֵעַל הַמֶּלֶךְ:(כב) וְהַמֶּלֶךְ יוֹשֵׁב בֵּית הַחֹרֶף בַּחֹדֶשׁ הַתְּשִׁיעִי וְאֶת הָאָח לְפָנָיו מְבֹעָרֶת:(כג) וַיְהִי כִּקְרוֹא יְהוּדִי שָׁלֹשׁ דְּלָתוֹת וְאַרְבָּעָה יִקְרָעֶהָ בְּתַעַר הַסֹּפֵר וְהַשְׁלֵךְ אֶל הָאֵשׁ אֲשֶׁר אֶל הָאָח עַד תֹּם כָּל הַמְּגִלָּה עַל הָאֵשׁ אֲשֶׁר עַל הָאָח:(כד) וְלֹא פָחֲדוּ וְלֹא קָרְעוּ אֶת בִּגְדֵיהֶם הַמֶּלֶךְ וְכָל עֲבָדָיו הַשֹּׁמְעִים אֵת כָּל הַדְּבָרִים הָאֵלֶּה:(כה) וְגַם אֶלְנָתָן וּדְלָיָהוּ וּגְמַרְיָהוּ הִפְגִּעוּ בַמֶּלֶךְ לְבִלְתִּי שְׂרֹף אֶת הַמְּגִלָּה וְלֹא שָׁמַע אֲלֵיהֶם:(כו) וַיְצַוֶּה הַמֶּלֶךְ אֶת יְרַחְמְאֵל בֶּן הַמֶּלֶךְ וְאֶת שְׂרָיָהוּ בֶן עַזְרִיאֵל וְאֶת שֶׁלֶמְיָהוּ בֶּן עַבְדְּאֵל לָקַחַת אֶת בָּרוּךְ הַסֹּפֵר וְאֵת יִרְמְיָהוּ הַנָּבִיא וַיַּסְתִּרֵם ה': ס |  |  |  |  |

1. בקריאת הפסוקים י-כו ניתן לראות שיש תגובות שונות למשמע תוכנה של המגילה. ניכר שיש "מפלגות" שונות בתוך העם, יש התומכים בירמיהו ויש שמתנגדים לו.

א. מדוע שרי המלך, שהזדעזעו ופחדו מדברי המגילה, רצו שדברי התוכחה והפורענות יישמעו גם בפני המלך?

ב. לפני שהשרים מביאים את דברי המגילה לפני מלך הם מציעים לירמיהו וברוך להסתתר, מדוע?

ג. ההצעה של השרים לירמיהו וברוך להסתתר מבוססת על התקדים שאירע לאוריהו בן שמעיהו (עליו למדנו בפרק כו בפס' כ-כג), מהו התקדים?

מדוע שהמלך ירצה להרוג את הנביא?

אפשר להראות במקומות שונים במקרא כי אנשים האמינו כי יש בכוחה של הריגת הנביא או שריפת דבריו לבטל את הנבואה שהוא מנבא. מלכים שהתנגדו לדבריהם של נביאים שונים **בקשו להרוג אותם, ובכך חשבו לבטל את התגשמותה של נבואתם** - אחאב ואליהו, יהויקים ואוריהו בן שמעיהו ועוד. מובן שתפיסה זו בטעות יסודה, כפי שאומר ישעיהו הנביא "כֵּן יִהְיֶה דְבָרִי אֲשֶׁר יֵצֵא מִפִּי לֹא יָשׁוּב אֵלַי רֵיקָם, כִּי אִם עָשָׂה אֶת אֲשֶׁר חָפַצְתִּי וְהִצְלִיחַ אֲשֶׁר שְׁלַחְתִּיו" (ישעיהו נה, ה). התגשמותו של המסר הנבואי אינו תלוי בקיומו של הנביא או בקיומה של מגילה שהוא כתוב עליה. אך השרים שהיו מודעים לצורת החשיבה של המלך הבינו כי קריאת המגילה לפני המלך עלולה לעלות לירמיהו ולברוך בחייהם, ועל כן קראו להם להיסתר.

|  |
| --- |
| [שריפת המגילה וכתיבתה מחדש](http://lilmod.cet.ac.il/ShowItem.aspx?ItemID=22537e5e-29b8-4d38-816e-087247ecfe8b&lang=HEB) |

ירמיהו פרק לו

(כב) וְהַמֶּלֶךְ יוֹשֵׁב בֵּית הַחֹרֶף בַּחֹדֶשׁ הַתְּשִׁיעִי וְאֶת הָאָח לְפָנָיו מְבֹעָרֶת:

(כג) וַיְהִי כִּקְרוֹא יְהוּדִי שָׁלֹשׁ דְּלָתוֹת וְאַרְבָּעָה

 יִקְרָעֶהָ בְּתַעַר הַסֹּפֵר וְהַשְׁלֵךְ אֶל הָאֵשׁ אֲשֶׁר אֶל הָאָח עַד תֹּם כָּל הַמְּגִלָּה עַל הָאֵשׁ אֲשֶׁר עַל הָאָח:

(כד) וְלֹא פָחֲדוּ וְלֹא קָרְעוּ אֶת בִּגְדֵיהֶם הַמֶּלֶךְ וְכָל עֲבָדָיו הַשֹּׁמְעִים אֵת כָּל הַדְּבָרִים הָאֵלֶּה:

(כה) וְגַם אֶלְנָתָן וּדְלָיָהוּ וּגְמַרְיָהוּ הִפְגִּעוּ (התחננו) בַמֶּלֶךְ לְבִלְתִּי שְׂרֹף אֶת הַמְּגִלָּה וְלֹא שָׁמַע אֲלֵיהֶם:

(כו) וַיְצַוֶּה הַמֶּלֶךְ אֶת יְרַחְמְאֵל בֶּן הַמֶּלֶךְ וְאֶת שְׂרָיָהוּ בֶן עַזְרִיאֵל וְאֶת שֶׁלֶמְיָהוּ בֶּן עַבְדְּאֵל

 לָקַחַת אֶת בָּרוּךְ הַסֹּפֵר וְאֵת יִרְמְיָהוּ הַנָּבִיא וַיַּסְתִּרֵם ה': ס

(כז) וַיְהִי דְבַר ה' אֶל יִרְמְיָהוּ אַחֲרֵי שְׂרֹף הַמֶּלֶךְ אֶת הַמְּגִלָּה וְאֶת הַדְּבָרִים אֲשֶׁר כָּתַב בָּרוּךְ מִפִּי יִרְמְיָהוּ לֵאמֹר:

(כח) שׁוּב קַח לְךָ מְגִלָּה אַחֶרֶת

 וּכְתֹב עָלֶיהָ אֵת כָּל הַדְּבָרִים הָרִאשֹׁנִים אֲשֶׁר הָיוּ עַל הַמְּגִלָּה הָרִאשֹׁנָה אֲשֶׁר שָׂרַף יְהוֹיָקִים מֶלֶךְ יְהוּדָה:

1. קראת את פסוקים, כב-כו, וענה:

א. מה היו שתי התגובות של יהויקים כשהוא שומע את מה שכתוב במגילה?

ב. מה עשויות להיות הסיבות לתגובות הללו?

ג. מה ניסו להשיג שרי המלך - אלנתן דליהו וגמריהו, והאם הם הצליחו במבוקשם?

1. שריפת המגילה בידי יהויקים והרצון שלו להרוג את ברוך וירמיהו הוא ניסיון "להרוג" את תוכנה של נבואת ירמיהו. מכיון שזו כוונתו של המלך, הקב"ה מגן על תוכנה של הנבואה בשתי דרכים, מה הן?

"וְהַמֶּלֶךְ יוֹשֵׁב בֵּית הַחֹרֶף... הָאָח לְפָנָיו מְבֹעָרֶת" (פס' כב)

בפרק כב מוכיח ירמיהו אל **המלך יהויקים,** בדברי התוכחה שלו הוא מתאר את ארמונו המפואר של המלך:

ירמיהו פרק כב

(יג) הוֹי בֹּנֶה בֵיתוֹ בְּלֹא צֶדֶק וַעֲלִיּוֹתָיו בְּלֹא מִשְׁפָּט בְּרֵעֵהוּ יַעֲבֹד חִנָּם וּפֹעֲלוֹ לֹא יִתֶּן לוֹ:

(יד) הָאֹמֵר אֶבְנֶה **לִּי בֵּית מִדּוֹת וַעֲלִיּוֹת מְרֻוָּחִים וְקָרַע לוֹ חַלּוֹנָי וְסָפוּן בָּאָרֶז וּמָשׁוֹחַ בַּשָּׁשַׁר**:

בפרקינו מסופר על קריאת המגילה בפני המלך יהויקים:

ירמיהו פרק לו

 (כב) וְהַמֶּלֶךְ יוֹשֵׁב **בֵּית הַחֹרֶף** בַּחֹדֶשׁ הַתְּשִׁיעִי וְאֶת **הָאָח לְפָנָיו מְבֹעָרֶת**:

1. התיאור **בפרקינו**, על המלך היושב בארמון החורף שלו והאח מבוערת לפניו מעורר תמיהה - מדוע לתנ"ך יש צורך לתאר לנו את הפרטים הקטנים הללו? נסה להשיב על תמיהה זו.

קריעת המגילה ושרפתה

ירמיהו לו, כג

וַיְהִי כִּקְרוֹא יְהוּדִי שָׁלֹשׁ דְּלָתוֹת וְאַרְבָּעָה

יִקְרָעֶהָ בְּתַעַר הַסֹּפֵר וְהַשְׁלֵךְ אֶל הָאֵשׁ אֲשֶׁר אֶל הָאָח עַד תֹּם כָּל הַמְּגִלָּה עַל הָאֵשׁ אֲשֶׁר עַל הָאָח:

הר"י קרא

...קח לך מגילת ספר שהוא כמגילה שלנו, שאדם נוטל יריעות של קלפים וכותב בכל יריעה בשלושה וארבעה דלתות ועמודים, ואחר כך חוברן כל היריעות כולן אשה אל אחותה על ידי תפר... שכילה לקרוא כל הדברים הכתובים ביריעה האחת, שהיא כתובה בשלושה וארבעה עמודים, אותה שעה יקרעה במקום התפר שבין יריעה ליריעה על ידי תער הסופר והשלך על האש, וכן עשה לכל יריעה ויריעה עד תום כל המגילה על האש אשר על האח.

1. לפי הנאמר בפס' כג ובדברי מהר"י קרא, האם יהויקים שמע את כל מה שכתוב במגילה או רק חלק ממנה? פרט.

הציפייה והתוצאה

1. עיין בכל הפרק, וענה:

א. מה הייתה הצפייה של ה', ומה הייתה הצפייה של ירמיהו, מכתיבת המגילה וקריאתה? **צטט**.

ב. האם כתיבת המגילה וקריאתה השיגו את מטרתם? **צטט** **והסבר**

**שאלת בקיאות**

1. לא רק לפני המלך יהויקים הקריאו מגילה או ספר.

א. מיהו המלך הנוסף שהקריאו לפניו?

ב. מה הקריאו לפני אותו מלך?

ג. מי הקריא לפני אותו מלך?

ד. במה הייתה שונה תגובתו של אותו המלך מהתגובה של יהויקים?

|  |
| --- |
| ⌧ הנבואה על יהויקים |

בעקבות קריאת המגילה ושריפתה, ירמיהו אומר נבואה נוספת ליהויקים. נבואה זו היא בגוף שני נוכח: **"אתה שרפת..."** כאילו היא נאמרת פנים אל פנים מפי ירמיהו ליהויקים. ברור שירמיהו לא אמר אותה ישירות למלך, משום שהכתוב מעיד שהקב"ה היה צריך לדאוג להסתרת ירמיהו וברוך מפני החשש שהמלך יהרוג אותם.

ירמיהו פרק לו

(כט) וְעַל יְהוֹיָקִים מֶלֶךְ יְהוּדָה תֹּאמַר כֹּה אָמַר ה' **אַתָּה שָׂרַפְתָּ** אֶת הַמְּגִלָּה הַזֹּאת לֵאמֹר

 מַדּוּעַ כָּתַבְתָּ עָלֶיהָ לֵאמֹר בֹּא יָבוֹא מֶלֶךְ בָּבֶל וְהִשְׁחִית אֶת הָאָרֶץ הַזֹּאת וְהִשְׁבִּית מִמֶּנָּה אָדָם וּבְהֵמָה: ס

(ל) לָכֵן כֹּה אָמַר ה' עַל יְהוֹיָקִים מֶלֶךְ יְהוּדָה

 לֹא יִהְיֶה לּוֹ יוֹשֵׁב עַל כִּסֵּא דָוִד וְנִבְלָתוֹ תִּהְיֶה מֻשְׁלֶכֶת לַחֹרֶב בַּיּוֹם וְלַקֶּרַח בַּלָּיְלָה:

(לא) וּפָקַדְתִּי עָלָיו וְעַל זַרְעוֹ וְעַל עֲבָדָיו אֶת עֲוֹנָם

 וְהֵבֵאתִי עֲלֵיהֶם וְעַל יֹשְׁבֵי יְרוּשָׁלִַם וְאֶל אִישׁ יְהוּדָה אֵת כָּל הָרָעָה אֲשֶׁר דִּבַּרְתִּי אֲלֵיהֶם וְלֹא שָׁמֵעוּ: ס

רד"ק ירמיהו לו , ל

לֹא יִהְיֶה לּוֹ יוֹשֵׁב עַל כִּסֵּא דָוִד - כי יהויכין לא מלך אלא שלושה חדשים (מלכים ב, כד, ח) ולא נחשב יושב על כסא.

וְנִבְלָתוֹ תִּהְיֶה מֻשְׁלֶכֶת לַחֹרֶב בַּיּוֹם וְלַקֶּרַח בַּלָּיְלָה - כי לא הניחוהו הכשדים להיקבר.

ירמיהו פרק כב

(יח) לָכֵן כֹּה אָמַר ה' אֶל יְהוֹיָקִים בֶּן יֹאשִׁיָּהוּ מֶלֶךְ יְהוּדָה

 לֹא יִסְפְּדוּ לוֹ הוֹי אָחִי וְהוֹי אָחוֹת לֹא יִסְפְּדוּ לוֹ הוֹי אָדוֹן וְהוֹי הֹדֹה:

(יט) קְבוּרַת חֲמוֹר יִקָּבֵר סָחוֹב וְהַשְׁלֵךְ מֵהָלְאָה לְשַׁעֲרֵי יְרוּשָׁלִָם: ס

ירד בתש"פ ואילך

1. בעקבות שריפת המגילה, ירמיהו מנבא נבואה נוספת:

א. מה הם שני הדברים **האישיים** שניבא ירמיהו על יהויקים? וכיצד הם התגשמו (היעזר ברד"ק ובירמיהו כב).

ב. מהי הנבואה **הלאומית** שניבא ירמיהו בנבואה הנוספת?

כתיבת המגילה בפעם השנייה

הפרק מסתיים במה שהוא נפתח. ירמיהו אכן מקיים את צו ה' לכתוב שנית את נבואותיו על ידי ברוך בן נריה.

ירמיהו פרק לו

(לב) וְיִרְמְיָהוּ לָקַח מְגִלָּה אַחֶרֶת וַיִּתְּנָהּ אֶל בָּרוּךְ בֶּן נֵרִיָּהוּ הַסֹּפֵר

 וַיִּכְתֹּב עָלֶיהָ מִפִּי יִרְמְיָהוּ אֵת כָּל דִּבְרֵי הַסֵּפֶר אֲשֶׁר שָׂרַף יְהוֹיָקִים מֶלֶךְ יְהוּדָה בָּאֵשׁ

 וְעוֹד נוֹסַף עֲלֵיהֶם דְּבָרִים רַבִּים כָּהֵמָּה: ס